በሐረሪ ክልል በቀን ከ20 ሺ እስከ 30 ሺ የሚገመቱ ሰዎች ወደ ክልሉ መግባታቸው ለወረርሽኙ የሥጋት ምንጭ መሆኑ ተገለፀ
አዲስ አበባ፡- በክልሉ በሚገኙ በስድስቱ መግቢያ በሮች በቀን ከ20 ሺ እስከ 30 ሺ የሚገመቱ ሰዎች ወደ ክልሉ የሚገቡ መሆኑ የቫይረሱን ሥርጭት እንዳያስፋፋው ሥጋት እንዳሳደረበት የክልሉ ጤና ቢሮ አስታወቁ። 
የሐረሪ ክልል ጤና ቢሮ የህዝብ ግንኙነትና የጤና ኮሙኒኬሽን ዳይሬክተር አቶ ሬድዋን መሐመድ ለአዲስ ዘመን ጋዜጣ እንደገለፁት፣ ከውጫሊ ከሱማሌ ላንድ እና በድሬዳዋ በኩል ወደ ክልሉ የሚገቡ አብዛኞቹ ከውጭ ወደ ሀገር የሚመለሱ ዜጎች በመሆናቸው የቫይረሱን ሥርጭት በከተማዋ እንዳያስፋፋው ሥጋት አሳድሮአል። 
በክልሉ ዋና መግቢያ በር አማሬሳ በሚባለው አካባቢ በአማካይ በቀን 15 ሺ ሰዎች፤ እንዲሁም በስድስቱም መግቢያ በሮች በቀን ከ20 ሺ እስከ 30 ሺ የሚገመቱ ሰዎች ወደ ክልሉ እንደሚገቡ ጠቁመዋል። 
በክልሉ የኮሮና ቫይረስን ለመከላከልና ለመግታት በዋናነት ማህበረሰቡ ስለበሽታው ያለውን ግንዛቤ እንዲያሳድግ ትኩረት መሰጠቱን የሚናገሩት ኃላፊው፤ የክልሉ ሚዲያዎች በመጠቀምና ቤት ለቤት የቅስቀሳ ሥራዎች በመሥራት መረጃዎች ተደራሽ እንዲሆኑ እየተደረገ መሆኑን ገልፀዋል። በሃይማኖት አባቶች፤ በበጎ ፈቃደኛ ወጣቶችን፤ በእድር አመራሮች አማካኝነት የሚሰጡትን ትምህርት ተግባራዊ እንዲያደርጉ የተቀናጀ ሥራ መሥራት ላይ እንደሚገኝ አብራርተዋል። 
እንደ ኃላፊው ገለፃ፤ የገበያ ቦታዎች ላይ ህብረተሰቡ ርቀቱን ጠብቆ አለመንቀሳቀሱ እጅግ አሳሳቢ ጉዳይ መሆኑን ገልፀዋል። ሐረር የምሥራቅ ሐረርጌ ዋና ከተማ እንደመሆኗ መጠን ከኢድ በዓል ጋር በተያያዘ ሰፊ ግብይት የሚካሄድባቸው በርካታ የገበያ ስፍራዎች ከመኖራቸው ጋር ተያይዞ በዕቅድ የተያዙ ሰፋፊ የመከላከል ሥራዎች ከወዲሁ እየተሰሩ እንደሚገኝ ተናግረዋል። 
የሐረር ትልቁ ገበያዎች የሸዋ በር ሲሆን በዚህ ቦታ የሚሰሩ ነጋዴዎችን ተራርቀው እንዲገበያዩ እየተደረገ ነው። እስካሁን በተደረጉ የመከላከል ጥረቶች የተገኙ ለውጦችን ለማስቀጠል ለህብረተሰቡ በተለያዩ መንገዶች ትምህርት እየተሰጠ መሆኑን የሚጠቁሙት ኃላፊው፤ በትራንስፖርቱ ላይ ሕግን በማክበርና በማስከበር ረገድ ለውጥ መኖሩን አስታውቀዋል። ስቴዲዮምን በመጠቀም መነሃሪያዎችን የማስፋት ሥራ መሠራቱና የተሳፋሪው ቁጥር በግማሽ እንዲቀነስ መድረጉን ጠቁመዋል። 
በክልሉ ቫይረሱን በመከላከል ረገድ ሰፊ ሥራዎች ቢሰሩም በተለይ ገበያ ቦታዎች፤ ባንክ ቤቶች፤ ሰዎች በሚበዙበት ስፍራዎች ህብረተሰቡ አካላዊ ርቀቱን በተገቢው መልኩ አለመጠበቁ ለኮሮና ቫይረስ መስፋፋት ምክንያት እንዳይሆን ሥጋት ማሳደሩን አመልክተዋል ።
ሰፊ የግንዛቤ ማስጨበጫ ሥራዎች ተሠርተው ህብረተሰቡ ዘንድ ለውጥ ያልመጣበት ምክንያት ምን ሊሆን እንደሚችል ከሐረማያ ዩኒቨርሲቲ ጋር በመተባበር ጥናት እየተደረገ መሆኑን ተናግረዋል። 
አስቸኳይ ጊዜ አዋጅ ማስፈፀም ላይ ክፍተት መኖሩን ጠቁመው፤ ከቅስቀሳው ጎን ለጎን በህጉ መሠረት አስፈላጊው እርምጃ እንዲወሰድ ከፀጥታ አካላት ጋር እየሠሩ መሆኑን አስታውቀዋል። 
በክልሉ የበሽታው ተጠርጣሪዎችን ለማቆየት እንዲሁም በሽታው ለተገኘባቸው ሰዎች ተገቢውን ሕክምና ለማድረግ የሚያስችሉ የሰው ሃይልና አስፈላጊ ቁሳቁሶች የተሟሉላቸው ማዕከላት መቋቋማቸውን ጠቁመዋል። የበሽታው ሁኔታ እየተሰፋፋ የሚሄድ ከሆነ ዝግጁ የሆኑ ተቋማት መኖራቸውንና፤ እንደ ሁኔታው እየታየም ማዕከላቱን የማስፋት ሥራ እንደሚሠራ አብራር ተዋል። 
እንደ ኃላፊው ማብራሪያ፤ በክልሉ እስካሁን ድረስ በቫይረሱ የተያዘ ሰው የለም። አሁን ላይ የኮሮና ቫይረስ መመርመሪያ የላቦራቶሪ ምርምራ ማዕከሉ አገልግሎት የሚሰጠው ሐረማያ ዩኒቨርሲቲ ሲሆን የክልሉ የላቦራቶሪ ማዕከሉ አልቆ በቅርቡ ሥራ የሚጀመር መሆኑን ጠቁመው፤ ምርመራውን ማስፋት እጅግ አስፈላጊ በመሆኑ በእሥር ቤቶችና በሆስፒታሎች ከመተንፈሻ አካላት ጋር ችግር ያለባቸው ሰዎች ለመመርመር የሚያስችሉ ዝግጅቶች ተጠናቀዋል ብለዋል። 
በለይቶ ማቆያ የነበሩ፣ የቫይረሱ ምልክት ያላሳዩና ነፃ መሆናቸው በሕክምና የተረጋገጡ ዜጎች ወደ ህብረተሰቡ እንዲቀላቀሉ መደረጉን አስታውቀዋል። 
ሕብረተሰቡ የኮሮና ቫይረስ ታላላቅ አገራት እንኳን ሊቋቋሙት ያልቻሉት መሆኑን በመረዳት፤ በሽታው ስጋት ላይ ሳይጥለን ባለው አቅም ሁሉ መጠንቀቅ ማስቀደም አለበት። ‹‹እየሞትን ከምንማር ተጠንቅቀን ለሌሎች ማስተማር ስለምንችል የጤና ባለሙያዎች የሚሉትን ምክረ ሀሳብና መንግሥትም የሚያወጣቸውን አዋጆች መተግበር ጠቃሚ ነው›› ብለዋል። 
አዲስ ዘመን ግንቦት 10/2012ወርቅነሽ ደምሰው